Broj: 711-I-846-M-84/23-02-21

Zagreb, 28. travnja 2023.

 **MARTINA MARUŠIĆ BRITVEC** **direktorica trgovačkog društva Poduzetnička zona Korana d.o.o.**

**za usluge i poslovanje nekretninama**

**Predmet: mišljenje na zahtjev obveznice** **Martine Marušić Britvec**

* **daje se**

Povjerenstvo za odlučivanje o sukobu interesa (u daljnjem tekstu: Povjerenstvo) dana 03. travnja 2023. pod brojem 711-U-3820-M-84/23-01-25 zaprimilo je zahtjev za mišljenje koji je podnijela obveznica Martina Marušić Britvec, direktorica trgovačkog društva Poduzetnička zona Korana d.o.o. za usluge i poslovanje nekretninama.

U podnesenom zahtjevu obveznica traži mišljenje može li se javiti na natječaj za radno mjesto ravnateljice ustanove kojoj je osnivač Karlovačka županija, a osnovana je u veljači 2023. godine, slijedom čega nije mogla biti u poslovnom odnosu s trgovačkim društvom u kojem obnaša dužnost niti vršiti nadzor nad istim, nije je njezin ravnatelj obveznik ZSSI-a.

Obveznica ističe da bi, ukoliko bi bila izabrana na natječaju, dala ostavku na radnom mjestu direktorice trgovačkog društva Poduzetnička zona Korana d.o.o. za usluge i poslovanje nekretninama.

Nadalje obveznica traži mišljenje Povjerenstva može li odmah nakon odlaska s funkcije direktorice na funkciju koja ne podliježe ZSSI-u aktivirati mandat općinske vijećnice u Općini Lasinja koji joj je trenutno zamrznut.

Zaključno obveznica traži mišljenje Povjerenstva koji vremenski period mora proći nakon odlaska s funkcije direktorice na funkciju koja ne podliježe ZSSI-u da bi imala pravo na božićnicu, uskrsnicu, regres i sl.

Na traženje Povjerenstva da dostavi podatke o kojoj konkretno ustanovi je riječ obveznica je putem e-maila izvijestila Povjerenstvo kako se radi o ustanovi Nikola Tesla Experinace Cenater Karlovac.

Povodom navedenog zahtjeva, Povjerenstvo na temelju članka 32. stavka 1. podstavka 3. ZSSI-a na 6. sjednici održanoj 28. travnja 2023., obveznici daje mišljenje, kako slijedi.

Člankom 8. stavcima 3. i 4. ZSSI-a propisano je da su u slučaju dvojbe predstavlja li neko ponašanje povredu odredaba navedenog Zakona, obveznici dužni zatražiti mišljenje Povjerenstva, koje je potom dužno najkasnije u roku od petnaest dana od dana primitka zahtjeva obveznika dati obrazloženo mišljenje.

Povjerenstvo je izvršilo uvid u Odluku o osnivanju ustanove Nikola Tesla Experiance Center od 28. veljače 2023. objavljenu u Glasniku karlovačke županije broj 8/23 i nacrt Statuta predmetne ustanove koje je u procesu savjetovanja objavljen na mrežnoj stranici Karlovačke županije.

Uvidom u odluku o osnivanju ustanove Nikola Tesla Experiance Center utvrđeno je kako je ista osnovana od strane Karlovačke županije za obavljanje djelatnosti promocije i prezentacije novih i inovativnih tehnologija, osmišljavanja i provedbe edukativnih programa, suradnje sa obrazovnim i edukativnim institucijama na području Republike Hrvatske i šire, razvoj kulturne ponude, popularizaciju STEM područja, suradnju s nacionalnim i međunarodnim udrugama, institucijama i drugim pravnim i fizičkim osobama s komplementarnom misijom/vizijom, savjetovanje u vezi s poslovanjem i upravljanjem, organiziranje radionica, seminara, treninga, poduka, konferencija, sajmova, izložbi, okruglih stolova i javnih predavanja, poslove upravljanja nekretninom i održavanje nekretnine, pružanje usluga najma/podnajma prostora i opreme, kupnje i prodaja roba i usluga, izdavačku djelatnost, sudjelovanje u kreiranju strateških dokumenata na županijskoj razini, turističke usluge u okviru svog djelokruga, vođenje projekata u području kulture i interpretacije kulturne i prirodne baštine, odnosi s javnošću (PR) i promidžba te ostale stručne i tehničke djelatnosti koje su vezane uz djelatnost Ustanove.

Sukladno članku 8. predmetne odluke ustanovom Nikola Tesla Experiance Center upravlja Upravno vijeće od pet članova koje imenuje župan, dok je sukladno članku 9. iste odluke ravnatelj kojeg imenuje i razrješava upravno vijeće na temelju javnog natječaja voditelj ustanove.

Obveznici ZSSI-a sukladno članku 18. stavku 1. ZSSI-a ne mogu biti članovi uprave ili upravnih odbora i nadzornih odbora trgovačkih društava, niti mogu obavljati poslove upravljanja u poslovnim subjektima, a koja zabrana se primjenjuje na obveznike koji imaju pravo na naknadu plaće nakon prestanka dužnosti propisane posebnim zakonima za vrijeme trajanja prava na naknadu.

Upravljačke funkcije sukladno članku 5. stavku 7. ZSSI-a odnose se na članove uprave ili upravnih odbora i nadzornih odbora trgovačkih društava, upravnih vijeća ustanova odnosno nadzornih odbora izvanproračunskih fondova, kao i na obavljanje poslova upravljanja u poslovnim subjektima.

Funkcija ravnateljice ustanove Nikola Tesla Experiance Center Karlovac ne može se smatrati upravljačkom funkcijom te stoga Martina Marušić Britvec ukoliko bude odabrana na javnom natječaju može biti imenovana ravnateljicom novoosnovane ustanove Nikola Tesla Experiance Center Karlovac.

Prema stavu Povjerenstva, dužnost općinskog vijećnika je javna dužnost koju je obveznicima sukladno stavku 17. stavku 1. za vrijeme obnašanja javne dužnosti na koju su imenovani zabranjeno obavljati, osim ako je obnašaju po položaju ili je zakonom drugačije propisano. Međutim, kako se navedena odredba ne primjenjuje nakon što obveznik prestane obnašati javnu dužnost, obveznica Martina Marušić Britvec može neposredno nakon prestanka obnašanja dužnosti direktorice trgovačkog društva Poduzetnička zona Korana d.o.o. aktivirati mandat općinske vijećnice u Općini Lasinja koji joj je trenutno u mirovanju.

Sukladno članku 7. točki d) ZSSI-a, obveznici je zabranjeno primiti dodatnu naknadu za poslove obnašanja javne dužnosti direktorice trgovačkog društva Poduzetnička zona Korana d.o.o. za vrijeme obnašanja dužnosti te 12 mjeseci od dana prestanka obnašanja dužnosti.

Međutim, ukoliko obveznica bude imenovana ravnateljicom ustanove Nikola Tesla Experiance Center Karlovac, mogla bi u tom svojstvu ostvarivati primitke božićnice, regresa, i sl., jer navedene dodatne naknade ne bi bile primljene povodom obnašanja dužnosti direktorice trgovačkog društva Poduzetnička zona Korana d.o.o. već za obavljanje drugih poslova, slijedom čega se ne bi radilo o dodatnoj naknadi za poslove obnašanja javne dužnosti

 PREDSJEDNICA POVJERENSTVA

 Aleksandra Jozić-Ileković, dipl. iur.

Dostaviti:

1. Obveznici Marini Marušić Britvec, elektroničkom dostavom
2. Objava na internetskoj stranici Povjerenstva
3. Pismohrana